62021TJ0330_RES
Дело T‑330/21
EWC Academy GmbH
срещу
Европейска комисия
Решение на Общия съд (девети състав) от 21 декември 2022 година
„Социална политика — Безвъзмездни средства, предвидени за мерки за насърчаване на инициативи в областта на корпоративното управление — Покана за предложения VP/2020/008 — Изключване на европейските работнически съвети, които нямат правосубектност — Член 197, параграф 2, буква в) от Регламент (ЕС) 2018/1046“
Бюджет на Европейския съюз — Финансова помощ от Съюза — Безвъзмездни средства, предвидени за мерки за насърчаване на инициативи в областта на корпоративното управление — Производство за отпускане на безвъзмездни средства и споразумение относно безвъзмездни средства — Покана за предложения — Критерии за допустимост — Субекти, които нямат правосубектност — Информация, годна да докаже финансовия капацитет на такива субекти — Свеждане до доказателства, които удостоверяват разполагането със собствени годишни отчети или банкови сметки — Недопустимост
(член 197, параграф 2, буква в) от Регламент 2018/1046 на Европейския парламент и на Съвета)
(вж. т. 37, 38, 39, 41, 44 и диспозитива)
Резюме
На 2 юни 2020 г. е публикувана покана за предложения относно отпускането на безвъзмездни средства за действия за насърчаване на инициативи в областта на корпоративното управление (
1
). В поканата за предложения, която е в рамките на решение на Европейската комисия (
2
), се уточнява, че заявителите, водещите кандидати и съзаявителите, които имат право да участват в тази покана, трябва по-специално да бъдат юридически лица или представители на работниците, каквито са работническите съвети. Освен това организациите на социалните партньори, които нямат правосубектност съгласно приложимото национално право, също могат да подадат кандидатура (
3
). Накрая, в тази покана се посочва, че заявителите, водещите кандидати и съзаявителите трябва да имат солиден финансов капацитет, за да продължат дейността си, докато трае мярката, и при необходимост да спомогнат за финансирането ѝ.
Жалбоподателят — дружество, което предлага обучителни и консултантски услуги и е специализирано по въпросите на представителството на работниците в трансграничен контекст, и европейските работнически съвети на дружества Mayr-Melnhof Packaging и DS Smith plc се обединяват в консорциум, за да отговорят на поканата за предложения. На 30 юли 2020 г. жалбоподателят подава заявление за безвъзмездни средства и посочва като съзаявители горепосочените европейски работнически съвети (наричани по-нататък „съветите съзаявители“). Заявлението е придружено от клетвена декларация на председателите на съветите съзаявители, която удостоверява, че те имат необходимия финансов и оперативен капацитет.
Първоначално Комисията отправя искане до жалбоподателя да представи доказателства, че съветите съзаявители са регистрирани пред националните публични власти. Жалбоподателят отговаря, че за създаването на съветите съзаявители не е необходима регистрация и че те са представлявани от председателите си. След това Комисията приканва жалбоподателя да ѝ изпрати допълнителни документи, и по-специално формуляра, озаглавен „Правен субект“. В отговор на това искане жалбоподателят изтъква, че съветите съзаявители не са юридически лица и поради това не може да се представи никакъв документ в този смисъл.
Впоследствие, въз основа на Финансовия регламент Комисията задължава жалбоподателя да представи доказателства за финансовия капацитет на единия от двата съответни европейски работнически съвета, като изисква баланса, както и отчета за печалбите и загубите на този съвет. Жалбоподателят посочва, че не е в състояние да изпълни това искане.
С решение от 14 април 2021 г. Комисията отхвърля заявлението на жалбоподателя за безвъзмездни средства, подадено в рамките на поканата за предложения в качеството му на координатор на консорциума (наричано по-нататък „обжалваното решение“). Комисията приема по-специално, че съветите съзаявители не отговарят на условията по член 197, параграф 2, буква в) от Финансовия регламент и по точка 8.1 от поканата за предложения. След като констатира, че тези съвети не отговарят на изискванията, Комисията приема, че жалбоподателят не покрива минималния критерий за допустимост по точка 6.1, буква b) от поканата за предложения, поради което заявлението трябва да се отхвърли изцяло.
С жалба, подадена на основание член 263 ДФЕС, жалбоподателят иска отмяна на обжалваното решение. В подкрепа на жалбата си той по същество излага три основания, с които твърди — първото — нарушение на член 197, параграф 2, буква в) от Финансовия регламент във връзка с точка 8.1 от поканата за предложения, второто — нарушение на член 197, параграф 3 от този регламент, и третото — нарушение на принципа на защита на оправдани правни очаквания.
В решението си Общият съд уважава жалбата, подадена от жалбоподателя, като приема, че обжалваното решение е прието в нарушение на Финансовия регламент.
По това дело на Общия съд за първи път се налага да тълкува член 197, параграф 2, буква в) от Финансовия регламент (
4
), предмет на който е участието на субекти, които нямат правосубектност, в поканите на Европейския съюз за предложения.
Съображения на Общия съд
Общият съд отбелязва, че целта на член 197, параграф 2, буква в) от Финансовия регламент е да позволи на субектите, които нямат правосубектност, да участват също както юридическите лица в поканите на Съюза за предложения. В тази насока той подчертава, че за посочените в член 196, параграф 1, буква в) от този регламент информация и придружаващи документи, които са необходими за доказване на финансов капацитет в рамките на заявление за безвъзмездни средства и които включват по-специално отчета за приходите и разходите и счетоводния баланс най-много за последните три финансови години, за които сметките са приключени, няма как да се счита, че наличието на този капацитет може да бъде доказано само с тях. Всъщност тълкуване на член 197, параграф 2, буква в) от Финансовия регламент, в резултат от което би се наложило субектите, които нямат правосубектност, да представят доказателства, обикновено свързани с притежаването на такава правосубектност, би поставило под въпрос полезния ефект на тази разпоредба, създавайки пречки за участието им в заявленията за безвъзмездни средства.
Действително, представените данни трябва да позволяват да се гарантира, че субектът, който няма правосубектност, е в състояние да предложи гаранции за защита на финансовите интереси на Съюза, равностойни на предложените от юридическо лице, но според Общия съд Финансовият регламент не предвижда, че тези данни се свеждат до доказателства, които удостоверяват, че те имат собствени годишни отчети (счетоводен баланс и/или отчет за печалби и загуби) или банкови сметки.
(
1
)	Покана за предложения VP/2020/008 (information, consultation and participation of representatives of undertakings) (наричана по-нататък „поканата за предложения“).
(
2
)	Решение C(2019) 6522 final на Комисията от 16 септември 2019 година относно приемането на годишната работна програма през 2020 г. за безвъзмездните средства и пазарите, свързани с прерогативите и специфичните правомощия на генерална дирекция „Трудова заетост, социални въпроси и включване“, което решение се счита за решение за финансиране.
(
3
)	Съгласно член 197, параграф 2, буква в) от Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 2018 г., стр. 1, наричан по-нататък „Финансовият регламент“).
(
4
)	Член 197, параграф 2, буква в) от Финансовия регламент предвижда, че субектите, които нямат правосубектност, могат да участват в покана за предложения, при условие че предоставят гаранции за защитата на финансовите интереси на Съюза, които са равностойни на гаранциите, предоставени от юридическите лица.